
A rumináció, az aggódás és az énhatékonyság szerepe a perfekcionizmus és az aktív-passzív halogatás kapcsolatában

Háttér és célkitűzés: A halogatás csökkentheti a tanulmányi teljesítményt és negatív hatással lehet a jóllétre. Az Aktív-Passzív Halogatás elmélete szerint (Chu és Choi, 2005) a halogatásnak a maladaptív mellett egy adaptívabb, időnyomás preferenciával jellemezhető formája is létezik. A halogatás megjelenésében fontos szerepe lehet a perfekcionizmusnak, mely szintén rendelkezik tisztán maladaptív és esetenként adaptív dimenziókkal, valamint inter- és intraperszonális típusokkal. Korábbi elméletek és kutatási eredmények szerint a két konstruktum kapcsolatában fontos szerepe lehet az önszabályozás kudarcának (Sirois és mtsai, 2017), mely az alacsony énhatékonyság, valamint perszeveratív gondolkodási módok -így az önkritikus rumináció és az aggódás- következménye lehet. A halogatás és a perfekcionizmus kapcsolatát vizsgáló kutatások rendszerint ellentmondásos eredményeket hoznak, így kutatásom célja az volt, hogy a kontstruktumok összefüggéseit azok többdimenziós megközelítéseit használva, és a lehetséges hatásmechanizmusokat figyelembe véve tárjam fel.
Módszerek: keresztmetszeti kutatás során, magyar egyetemi hallgatókból álló mintán (n = 132), online kitöltött kérdőívcsomag eredményei alapján vizsgáltam a konstruktumok összefüggéseit.
Eredmények: A társas elvárásként megélt– és a szelforientált perfekcionizmus, valamint a halogatás hagyományos értelemben vett formájának kapcsolatát mediálta az önkritikus rumináció és az aggódás. Párhuzamos mediáció esetén, a perszeveratív gondolkodás mindkét típusát alkalmazva a modellben kizárólag az önkritikus rumináció volt szignifikáns mediátor. Az énhatékonyság nem moderálta az adaptívabb halogatás és perfekcionizmus, valamint a maladaptív halogatás és perfekcionizmus típusok kapcsolatát. Nem sikerült elkülöníteni az Aktív-Passzív Halogatás elmélete által meghatározott halogató csoportokat. Azonban nem várt eredményként egy olyan halogató csoportot is találtam, amelyre a viselkedés maladaptív és adaptívabb jellemzői is igazak voltak, és ez a csoport rendelkezett a legnegatívabb pszichológiai profillal.
Következtetések: Halogató viselkedés mentén a populáció nem különíthető el egyértelműen. A halogatás kezelésekor hasznos lehet, ha az intervenció a hatékony önszabályozás elősegítésére és a perszveratív gondolatok megfékezésére fókuszál.



